“พาณิชย์” เผยส่งออกส.ค.ขยายตัว 9% ดัน 8 เดือนแรกโต 15%
"พาณิชย์" เผยส่งออกเดือนส.ค.ขยายตัว 9% ดัน 8 เดือนแรกโต 15% มั่นใจทั้งปีโตเกินเป้า
"พาณิชย์" เผยส่งออกเดือนส.ค.ขยายตัว 9% ดัน 8 เดือนแรกโต 15% มั่นใจทั้งปีโตเกินเป้า
24 ก.ย. 2564

นายจุรินทร์ ลักษณวิศิษฏ์ รองนายกรัฐมนตรีและรมว.พาณิชย์ แถลงภาวะการค้าระหว่างประเทศของไทย เดือน ส.ค.64 โดยการส่งออกมีมูลค่า 21,976.23 ล้านดอลลาร์สหรัฐ ขยายตัว 8.93% เมื่อเทียบกับช่วงเดียวกันของปีก่อน จากตลาดคาด 18.5% โดยการส่งออกของไทยยังคงขยายตัวต่อเนื่อง ทั้งนี้หากหักสินค้าที่เกี่ยวเนื่องกับน้ำมัน ทองคำ และอาวุธ การส่งออกเดือนส.ค. จะขยายตัวได้ 19.43%
“การส่งออกของไทยเดือนส.ค.มีทิศทางชะลอลง เช่นเดียวกับประเทศส่วนใหญ่ในภูมิภาคเอเชีย จากภาคการผลิตที่ชะงักงันจากการแพร่ระบาดของไวรัสโควิด-19 สายพันธุ์เดลตา ทำให้มีการล็อกดาวน์ แต่ถือว่าน้อยไม่เหมือนบางประเทศ และคาดว่าเดือนหน้า (ก.ย.) ก็ยังคงได้รับผลกระทบอยู่ แต่ปลายปีคาดว่าจะลดลง” นายจุรินทร์ กล่าว
ขณะที่การนำเข้ามีมูลค่า 23,191.89 ล้านดอลลาร์สหรัฐ ขยายตัว 47.92% ส่งผลให้ขาดดุลการค้า 1,215.66 ล้านดอลลาร์สหรัฐ
ทั้งนี้ ส่งผลให้ภาพรวมในช่วง 8 เดือนของปีนี้ (ม.ค.-ส.ค.64) การส่งออกมีมูลค่า 176,961.71 ล้านดอลลาร์สหรัฐ ขยายตัว 15.25% การนำเข้ามีมูลค่า 175,554.75 ล้านดอลลาร์สหรัฐ ขยายตัว 30.97% ส่งผลเกินดุลการค้า 1,406.96 ล้านดอลลาร์สหรัฐ
สำหรับแนวโน้มในไตรมาสสุดท้าย คาดว่าจะยังขยายตัวได้ดีต่อเนื่องแม้ชะลอไปบ้าง และตัวเลขทั้งปีน่าจะเกินเป้าหมายที่ตั้งไว้ที่ 4% แน่นอนและมองว่ามีโอกาสเติบโตเป็นตัวเลข 2 หลักได้